**ԹԱԼԻՆ ՀԱՄԱՅՆՔԻ ՂԵԿԱՎԱՐ ՏԱՎՐՈՍ ՍԱՓԵՅԱՆԻ ՇՆՈՐՀԱՎՈՐԱԿԱՆ ՈՒՂԵՐՁԸ ՄԱՅՐՈՒԹՅԱՆ ԵՎ ԳԵՂԵՑԿՈՒԹՅԱՆ ՏՈՆԻ ԱՌԹԻՎ**

 **Թանկագի’ն  մայրեր.**

 **Շնորհավորում եմ Ձեզ Մայրության և Գեղեցկության օրվա կապակցությամբ.**

**Կյանքի հարատևման լույսի անունն է մայր, անբացատրելի և անքննելի, առեղծվածային, բայց բնատուր հատկանիշներով օժտված, մեծ սրտի տեր եզակի մարդ։**

**Սիրելի մայրեր, դուք եք առաջինը լսում կյանքի ձայնը և զգում կորստի ցավը։ Այսօր, ողջույնի և երախտագիտության խորին խոսքերս հղում եմ բոլոր հայ մայրերին։ Թե’ խաղաղության, թե’ պատերազմական, թե’ տագնապալի իրավիճակում մայրերը եղել են ապրելու և գոյապայքարի կարևորագույն հենասյունը։ Իսկ եթե ցավից ու վշտից սասանվել է այդ հենասյունը, ապա` երբեք չի կոտրվել ու շարունակել է ամուր պահել հայ ընտանիքի, օջախի, հայոց պետականության հիմքը։**

**Մայր՝  հավերժության գաղտնիքը քո մեջ է, անզուգական ու անկրկնելի էակ։ Մայրական անսպառ սերն ու հոգածությունը ամենաարժեքավոր նվերներն են մեզ, որ ստանում ենք մեր կյանքում։ Ու պետք է այդ սերը արժանապատվորեն փոխադարձնենք  մայրերին, իսկ հետո՝ հայրենիքին։  Մայր հայրենիք, ծնող  մայր՝ սրբություններ են և սրբացված ավանդույթի ուժով Մայրության և Գեղեցության տոնի առթիվ շնորհավորում եմ  Հայոց բոլոր մայրերին, Թալին համայնքում ապրող մայրերին։ Դուք անփոխարինելի ու անկրկնելի մարդ եք՝  դուք մեր հույսի փարոսն եք, հավատն ու բալասանն եք, մեր տունն ու եկեղեցին եք, մեր ազգային արմատների կենաց ծառն եք, հայոց զինվորների սիրելի ու միակ մայրն եք։**

**Վեհ արժեքներով օժտված մայրեր, մեր համար միշտ անթերի ու կատարյալ,մաղթում եմ Ձեզ կայուն ընտանիք, խաղաղ հայրենիք և հզոր պետություն։      Առանձնահատուկ սիրով և խորին խոնարհումով շնորհավորում եմ Արցախի պատերազմներում զոհված,  վիրավորում ստացած և անհետ կորած զինծառայողների ամենախոնարհ ու լայնախոհ մայրերին։**

**Թանկագի’ն  մայրեր, դուք արժանի եք մեծարանքի ու դրվատանքի խոսքերի, դուք կյանք ու սեր եք,ապրեցեք երկար։**

***Շնորհավո’ր  Ձեր տոնը՝  Մայրության և Գեղեցկության օրը։***

**Բարի նվիրումով**

**Թալին համայնքի ղեկավար՝ Տավորս Սափեյան**